Querec paxi' nonon pain ca an hwet pe tamana cain ca hwara' opa nucun pain ca ara tamana cain ca om ara taxi' ne ca wari' wa ma'.
Ane ma' mija caca co om howa nonon ne.
Om ca howa cocon Jeju.
Ma' ta hwet pin ne ca wara tomi' pe ca profeta Isaías cara pane.
Ca' na con pane:
Om nana wari' co howa nanaparut pain ca pijim' nuxut ca' Taramaxicon ne.
Om nana wari' co querec pin' nenem pain ca hwara' opa nem quem.
Ac i ma' na ca xirao' pe ca Isaías cara pane.
Xi na cocon pain ca howa wa ta.
Ma' ara xi' na wirain ca xirao' pe nucun Isaías quem.
Ca' na con:
To' om pin nain tococon Iri' Jam.
To' opain pin nain ximicocon quem.
Ma' ta om querec pin' cacapa' na.
Ma' ta om taraju pa' cacapa' na.
Ma' ta om in hwet cacapa' na.
Je ca om na capa' pain ca quep xiho' toton ca' na ta.
Ac i ma' na ca xirao' pe xine capijacon Iri' Jam pane.
Xirao' ac i ma' na Isaías pane.
Xi om ne ca wara querec ara cain ca hwara' opa nucun Jeju pain ca awi tamana nucun ta.
Tomi' hwet ac cain na quem.
Oro taramaxicon nuxut pain ca judeu urut ca',
om paxi' na ca howa howa pi' pin cocon Jeju pain ca maqui' con Iri' Jam.
Ane ma' mija caca co howa pin nonon ne.
Howa paxi' nonon.
Ane om tomi' hwet pin cacain ca howa nucucun ne.
Xi jin' ara cocon oro fariseu ta.
Mo ta taxi' cacapari' pain ca howa pin xun Jeju cwa',
mana' hwerehwet pin ac cacapari' tara,
om ac ne tara ca corom mami' xin xirim ca cut in to xijexi' ca' nana.
Coromicat ac i ma' nana.
Om ca param homa cacain ca tomi' querec te nucun Iri' Jam.
Param tamana pan nanain ca tomi' querec te nucucun oro wari' ta.
Merem ac ca na Jeju,
merem mip na:
Wari' co howa napa' ma',
om ca howa e' capa'.
Howa non Te co hwet roron oro wari' ta napa' quem.
Wari' co querec napa' ma',
querec ac con na Te co hwet roron oro wari' ta napa' quem.
Ac naran ina pain ca maqui' tain macan' ca',
toha mi' inonon pain ximicocon oro wari'.
Ma' ta om to cara cacain ca jitacat nein oro wari' co howa nanapa' ta ina.
Mo ta om tomi' ha' capa' wari' co taraju napa' pain ca tomi' hwet tain capijacon Te ca'.
Om paxi' na ca wata' ne co tomi' em' non pain ca caracat nucun.
Xi maqui' ta' pain ca tomi' em' toton ta' oro wari' ta.
Maqui' ina,
ma' ta to' witan toton oro wari' ta ina.
Wari' co tomi' in pin napa' ma',
co om howa nain oro ca tomi' ne ca',
ame hwe e'.
Aram aram mam' pe wet tarain oro ca tomi' ne pain xec nein ca pi' pin ta' ne macan' ta.
Tomi' ac xucun tara:
Je xi howa tain oro ca tomi' nucun pane ac xucun tara,
querec pin' ac xucun tara pain ca na e' ne pain ca mao cain cote ne xe.
Ac i ma' tara ca ac juiz ne oro ca tomi' ne ca',
pain ca to' querec pin' ton con pain ca caracat nucun ta.
Xi maqui' nein ca coromicat ne oro ca tomi' ne ta.
Maqui' non Te co hwet roron oro wari' ta napa'.
Wirico co tomi' mi' napa' pain oro ca tomi' ne.
Wirico co mi' napa' pain ca pijim' ne.
Pijim' e' inain ca pijim' ra capa' Te.
Xi taxi' ara tain i ca' ta:
Oro ca tomi' ne ca pijim' ra capa' ca',
mi' nain ca e' cara wa pain pawin ta na ca tomi' ca ma'.